Íris Björk Símonardóttir hanknattleikskona ársins hjá HSÍ Íris Björk Símonardóttir , markvörður Íslands - og bikarmeistara Vals var á dögunum valin handknattleikskona ársins af HSÍ . Íris Björk gekk til liðs við Val sumarið 2018 og var einn burðarása Hlíðarendaliðsins sem varð þrefaldur meistari á síðasta keppnistímabili . Enda var keppnistímabilið einstaklega glæsilegt hjá Íris sem uppskar laun erfiðis síns í mótslok . Hún valin besti leikmaður Olís-deildar kvenna , einnig besti markvörður deildarinnar auk þess sem henni hlotnaðist Sigríðar-bikarinn sem mikilvægasti leikmaður Olís-deildarinnar . Síðast en ekki síst var Íris Björk valinn mikilvægasti leikmaður úrslitakeppni Olís-deildarinnar . Íris Björk hefur leikið 71 A-landsleik og skorað í þeim fjögur mörk . Fyrsti leikurinn var gegn Færeyjum á Eiði 21. maí 2005 . Hún var annar tveggja markvarða íslenska kvennalandsliðsins þegar það tók fyrst þátt í lokakeppni stórmóts á EM í Danmörku fyrir níu árum . Eftir nokkurt hlé frá landsliðinu gaf Íris Björk kost á sér í landsliðið á nýjan leik í haust þegar undankeppni EM hófst . Stórbrotin frammistaða hennar í leiknum gegn þáverandi heimsmeisturum Frakka á Ásvöllum í undankeppni EM í lok september vakti verðskuldaða athygli út fyrir landssteinana . Íris Björk er 32 ára gömul og tveggja barna móðir . Hún hefur ekki látið barneignir slá sig út af laginu heldur mætt sterkari en áður til leiks að þeim loknum . Íris Björk lék með Gróttu frá barnæsku og upp í meistaraflokk . Árið 2009 gekk hún til liðs við Fram hvar hún lék ársins 2012 og varð bikarmeistari með Safamýrarliðinu 2010 og 2011 . Hún skipti yfir til uppeldisfélags síns , Gróttu , 2012 og varð Íslands - og bikarmeistari með liðinu 2015 og Íslandsmeistari á ný árið eftir . Íris Björk söðlaði um sumarið 2018 og gerðist liðsmaður Vals . Íris Björk er fyrirmynd fyrir yngri jafnt sem eldri handknattleiksiðkendur , hvort heldur utan vallar eða innan .